ՀՀ երկրորդ նախագահի գրասենյակի ղեկավար Վիկտոր Սողոմոնյանն այսօր լրագրողների հետ զրույցում հաստատել է, որ Ռոբերտ Քոչարյանը Հատուկ քննչական ծառայությունից Մարտի 1-ի դեպքերի առթիվ որպես վկա հարցաքննության ներկայանալու ծանուցում է ստացել: Նա հրապարակել է այն նամակը, որը որպես պատասխան իրենք ուղարկել են ՀՔԾ: Դրանում մասնավորապես նշված է, որ 2018թ. հուլիսի 6-ին Քոչարյանի բնակության վայր փոստով ստացվել է ծանուցում այն մասին, որ հարցաքննությունը նշանակված է նույն օրը, երբ ստացվել է ծանուցագիրը, ժամը 15:30-ին: Վիկտոր Սողոմոնյանը պատասխան նամակում նաև նշել է, որ Ռոբերտ Քոչարյանը Հայաստան կվերադառնա ոչ շուտ, քան 2018թ.-ի հուլիսի 25-ը: Երևան վերադառնալուց հետո նախագահ Քոչարյանը պատրաստ է պատասխանել ՀՔԾ քննիչի հարցերին: